இசுட்ரோன்சியம் கார்பைடு

இசுட்ரோன்சியம் கார்பைடு (Strontium carbide) என்பது SrC2 என்ற மூலக்கூற்று வாய்ப்பாட்டைக் கொண்ட ஒரு கனிம வேதியியல் சேர்மமாகும். இசுட்ரோன்சியம் அசிட்டைலைடு, இசுட்ரோன்சியம் டைகார்பைடு, இசுட்ரோன்சியம் இருகார்பைடு என்ற பெயர்களாலும் இச்சேர்மம் அழைக்கப்படுகிறது. பிரான்சு நாட்டைச் சேர்ந்த வேதியியலாளர் என்றி மொய்சன் 1894 ஆம் ஆண்டு முதன்முதலில் இச்சேர்மத்தை தயாரித்தார். இசுட்ரோன்சியம் நேர்மின் அயனிகளும் (Sr2+) அசிட்டைலைடு (−C≡C−) எதிர்மின் அயனிகளும் சேர்ந்து இசுட்ரோன்சியம் கார்பைடு உப்பு உருவாகிறது.

தயாரிப்பு
இசுட்ரோன்சியம் கார்பைடை ஒரு மின்சார வில் உலையில் இசுட்ரோன்சியம் கார்பனேட்டு மற்றும் குறைக்கும் சர்க்கரை  அல்லது மக்னீசியம் உலோகம்  போன்ற ஒரு ஒடுக்கியைச் சேர்த்து வினைபுரியச் செய்து உருவாக்கலாம். மாற்றாக, இசுட்ரோன்சியம் ஆக்சைடுடன் கிராஃபைட்டைச் சேர்த்து  கார்போவெப்பக் குறைப்பு வினையை சுமார் 150 °செல்சியசு வெப்பநிலையில் தொடங்கி கால்சியம் ஆக்சைடால் வினையூக்கியும் இதை தயாரிக்கலாம். பாரம்பரிய கரிம வேதியியல் தொகுப்பு வினைகளில் பாதரச அசிட்டைலைடில் இருந்து மாற்று உலோகமேற்றம் அல்லது டைபென்சைல் இசுட்ரோன்சியம் மற்றும் அசிட்டிலீன் இடையேயான அமில-கார வினை ஆகியவை அடங்கும். இருப்பினும் இந்த நுட்பங்கள் பெரும்பாலும் கரைப்பானுடன் சேர்மங்களை உருவாக்குகின்றன. தனிமங்களிலிருந்து நேரடி உருவாக்கம் −20 கிலோகலோரி/மோல் என்ற கற்பனையான என்தால்பியைக்  கொண்டுள்ளது.

இருப்பினும், இசுட்ரோன்சியம் கார்பைடு புல்லெரீனில் உறையிடப்படும்போது மட்டுமே சிற்றுறுதி நிலையில் இருக்கும். காற்றில் மெதுவாக நீராற்பகுப்பு அடைந்து அசிட்டிலீனாக மாறுகிறது.

இசுட்ரோன்சியம் கார்பைடு பல்லுருவத்தோற்றம் கொண்டதாகும். கால்சியம் கார்பைடு II மற்றும் ஒரு கருப்பு நாற்கோண கட்டத்தை ஒத்த ஓர் ஒற்றைச்சரிவச்சு படிக அமைப்பை இது உருவாக்குகிறது. 370 ° செல்சியசு வெப்பநிலைக்கு வெப்பப்படுத்தப்பட்டால்  தலைகீழாக முக மையப்படுத்தப்பட்ட கனசதுர (fcc) படிக அமைப்புக்கு மாறுகிறது. இட்ரியம் கார்பைடு அறை வெப்பநிலை வரை fcc அணிக்கோவையை தக்க வைத்துக் கொள்கிறது; வித்தியாசம் 3eg சுற்றுப்பாதையாகும்,  இசுட்ரோன்சியத்தில் இதை நிரப்ப எலக்ட்ரான்கள் இல்லை. சயனமைடு அசுத்தங்கள் கால்சியம் கார்பைடைப் போலவே, மற்றொரு இசுட்ரோன்சியம் கார்பைடு உருவத்தை நிலைப்படுத்துகின்றன. நிலைப்படுத்தப்பட்ட கால்சியம் கார்பைடு உருவம் முச்சாய்வு படிக அமைப்பாகும். மேலும் இசுட்ரோன்சியம் கார்பைடு உருவமும் அவ்வாறே இருப்பதாக நம்பப்படுகிறது.

தோராயமாக 1800 °செல்சியசு வெப்பநிலையில் இசுட்ரோண்சியம் கார்பைடு உருகுகிறது.[6] இது யூரோப்பியம் கார்பைடுடன் ஒரு திடமான கரைசலை உருவாக்குகிறது.  ஏனெனில் Eu+2 Sr+2 அயனியைப் போலவே கிட்டத்தட்ட ஒரே மாதிரியான அயனி ஆரத்தைக் கொண்டுள்ளது.

இசுட்ரோன்சியம் கார்பைடு என்பது பழமையான கார்பன்-14 கதிரியக்கக்கரிமக் காலக்கணிப்பு நுட்பத்தில் ஒரு வேதியியல் இடைநிலை ஆகும்: தேதியிடப்பட வேண்டிய பொருளை எரிப்பது கார்பன் டை ஆக்சைடை வெளியிடுகிறது. இது இசுட்ரோன்சியம் கார்பனேட்டாக சிக்கிக் கொள்கிறது. பின்னர் மக்னீசியம் கார்பனேட்டை இசுட்ரோன்சியம் கார்பைடாகக் குறைக்கிறது. நீராற்பகுப்பு வினை அசிட்டிலீனை வெளியிடுகிறது. அசிட்டிலீனின் கதிரியக்கச் சிதைவை நேரடியாகக் காணலாம் அல்லது 600 °செல்சியசு வெப்பநிலைக்கு வெப்பப்படுத்துவது அசிட்டிலீனை பென்சீனாக பலபடியாக்கம் செய்து ஒரு திரவ மினுமினுப்பியாகப் பயன்படுத்துகிறது.

இசுட்ரோன்சியம் கார்பைடு மற்றும் ஒரு (சிக்கலான) உலோக ஆக்சைடின் திட நிலை இடமாற்றம் தொடர்புடைய உலோக கார்பைடு மற்றும் இசுட்ரோன்சியம் ஆக்சைடை அளிக்கிறது. பிந்தையது தூய நீரில் எளிதில் கழுவப்படுகிறது.

மேற்கோள்கள் 


பகுப்பு:இசுட்ரோன்சியம் சேர்மங்கள்
பகுப்பு:அசிட்டைலைடுகள்